CELEX: 32020D1479
Language: da
Date: 2020-10-14 00:00:00
Title: Kommissionens gennemførelsesafgørelse (EU) 2020/1479 af 14. oktober 2020 om opstilling af prioritetslister med henblik på at udarbejde netregler og retningslinjer for elektricitet i perioden 2020-2023 og for gas i 2020 (EØS-relevant tekst)

15.10.2020   
               
               
                  DA
               
               
                  Den Europæiske Unions Tidende
               
               
                  L 338/10
               
            
         KOMMISSIONENS GENNEMFØRELSESAFGØRELSE (EU) 2020/1479
         af 14. oktober 2020
         om opstilling af prioritetslister med henblik på at udarbejde netregler og retningslinjer for elektricitet i perioden 2020-2023 og for gas i 2020
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 715/2009 af 13. juli 2009 om betingelserne for adgang til naturgastransmissionsnet og om ophævelse af forordning (EF) nr. 1775/2005 (1), særlig artikel 6, stk. 1,
         under henvisning til Europa-Parlamentets og Rådets forordning (EU) 2019/943 af 5. juni 2019 om det indre marked for elektricitet (2), særlig artikel 59, stk. 3, og
         ud fra følgende betragtninger:
         
                     (1)
                  
                  
                     Udarbejdelsen og gennemførelsen af netregler og retningslinjer har væsentlig betydning for et fuldt integreret indre marked for energi. Reglerne for det indre marked for elektricitet og gas skaber en institutionel ramme for at udarbejde netregler. Denne institutionelle struktur er for nylig blevet forbedret gennem den nye udformning af elektricitetsmarkedet, navnlig med vedtagelsen af forordning (EU) 2019/943 som led i pakken om ren energi til alle europæere (3). Med dette mål for øje arbejder Agenturet for Samarbejde mellem Energireguleringsmyndigheder (ACER), det europæiske net af transmissionssystemoperatører (ENTSO), den europæiske enhed for distributionssystemoperatører (EU DSO-enheden) og Kommissionen tæt sammen med alle relevante interessenter.
                  
               
                     (2)
                  
                  
                     De områder, for hvilke der kan udarbejdes netregler, er fastsat i artikel 59, stk. 1 og 2, i forordning (EU) 2019/943 og artikel 8, stk. 6, i forordning (EF) nr. 715/2009. Foruden muligheden for at udarbejde netregler kan Kommissionen udarbejde retningslinjer på eget initiativ. De områder, for hvilke der kan udarbejdes retningslinjer, er fastsat i artikel 61, stk. 2, i forordning (EU) 2019/943 og i artikel 23, stk. 1, forordning (EF) nr. 715/2009. Kommissionen skal i overensstemmelse med artikel 59, stk. 3, i forordning (EU) 2019/943 og artikel 6, stk. 1, i forordning (EF) nr. 715/2009 først opstille prioritetslister over de områder, som skal medtages i udarbejdelsen af netregler. Der skal opstilles prioritetslister hvert tredje år for elsektoren og hvert år for gassektoren.
                  
               
                     (3)
                  
                  
                     Kommissionen har allerede vedtaget harmoniserede elregler om kapacitetstildeling og håndtering af kapacitetsbegrænsninger, nettilslutning af produktionsanlæg, nettilslutning af forbrugs- og distributionssystemer, højspændingsjævnstrøm, fremadrettet kapacitetstildeling, systemdrift, krav til og procedurer for nødsituationer og reetablering samt balancering.
                  
               
                     (4)
                  
                  
                     Desuden er der vedtaget harmoniserede gasregler om håndtering af kapacitetsbegrænsninger, kapacitetstildeling, balancering, interoperabilitet og dataudveksling og harmoniserede transmissionstarifstrukturer.
                  
               
                     (5)
                  
                  
                     I den målrettede høring af interessenter (4) støttede flertallet af interessenterne udarbejdelsen af harmoniserede elregler vedrørende cybersikkerhed og fleksibilitet på efterspørgselssiden. For så vidt angår gas støttede interessenterne prioriteringen af det allerede påbegyndte arbejde, og de påpegede vigtigheden af en ordentlig og velkoordineret gennemførelse af netreglerne og retningslinjerne.
                  
               
                     (6)
                  
                  
                     I anerkendelse af interessenternes svar og de nye udfordringer vedrørende cybersikkerhed samt behovet for et gennemsigtigt og ikkediskriminerende marked for fleksibilitetsydelser omfatter den prioriterede liste for elektricitet for 2020-2023 harmoniserede elregler om cybersikkerhed og fleksibilitet på efterspørgselssiden.
                  
               
                     (7)
                  
                  
                     I anerkendelse af interessenternes svar og under hensyntagen til den igangværende gennemførelse af de eksisterende regler for gas udpeges der desuden ingen nye områder, for hvilke der skal udarbejdes netregler og retningslinjer for gas i 2020 —
                  
               VEDTAGET DENNE AFGØRELSE:
         
            Artikel 1
            Prioritetslisten for udarbejdelsen af harmoniserede elregler for perioden 2020-2023 er som følger:
            
                        a)
                     
                     
                        sektorspecifikke regler for cybersikkerhedsaspekter af de grænseoverskridende elektricitetsstrømme, herunder regler om fælles minimumskrav, planlægning, overvågning, rapportering og krisestyring
                     
                  
                        b)
                     
                     
                        regler for fleksibilitet på efterspørgselssiden, herunder regler om aggregering, energilagring og afkortning af bud på efterspørgselssiden.
                     
                  
         
            Artikel 2
            Der er ikke udpeget nye indsatsområder for udarbejdelsen af netregler og retningslinjer for gas i 2020.
         
         
            Artikel 3
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 14. oktober 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 211 af 14.8.2009, s. 36.
         
            (2)  EUT L 158 af 14.6.2019, s. 54.
         
            (3)  Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg, Regionsudvalget og Den Europæiske Investeringsbank »Ren energi til alle europæere« (COM(2016) 860 final).
         
            (4)  Svarene er offentliggjort på: https://ec.europa.eu/energy/consultations/consultation-establish-priority-list-network-codes_en